Христо Смирненски
Вестник „Ден“

chitanka.info

Вестник „Ден“[0]

Тъмна рожба на нощта,

в бухалски гнезда роден,

ето плесна сред калта

доблестният вестник „Ден“.

Жълта твар със две глави:

народняк и прогресист,

вестник „Ден“ весден мълви

мъдростта на дух нечист.

В жалка свита от лъжи,

с тиха есенна печал

старият лихвар тъжи

за умрелия морал.

Колко мила доброта

се чете на всеки ред,

колко ум и чистота

и съветчета безчет!

Тъмна рожба на нощта,

в бухалски гнезда роден,

ето плесна сред калта

доблестният вестник „Ден“.

[0] Публикация: Червен смях. Седмично илюстровано литературно-хумористично списание. София, г. II, бр. 8 от 24 февруари 1921 г., с подпис: Хр. См.

Стихотворението е написано по повод подновеното излизане на вестник „Ден“ — политически информационен вестник, неофициален орган на прогресивно-либералната партия: Излиза от 1904 до 1912 г.: след сливането на народната и прогресивно-либералната партия централното бюро на обединената партия възобновява „Ден“ (от февруари 1921) като свой орган. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.